五月二日同叔問過彌陀閣觀山中飛瀑
作者：程俱
朝代：宋

paragraphs: 飛泉落青冥，掩冉振森木。
驚雷殷厚地，噴薄轉空谷。
崩湍爭喧豗，潄此千丈玉。
洶如秦軍破，勢比不周觸。
初疑三峽移，無乃九井蹙。
雲中阿蘭若，峻嶺鏁重麓。
悽寒絕人境，共此媚幽獨。
長饑不難忍，洗耳謝羈束。
君方應時須，我已甘脫粟。
正恐山不深，從今友麋鹿。